**Družinsko bogoslužje 6. navadne nedelje**

Veseli smo se zbrali k današnjemu bogoslužju. Prisluhnimo danes Jezusu, ki sprejema bolnike in jih ozdravlja. *Na mizi je križ, prižgana sveča.*

*Pripravimo tudi bel prtič in umivalnik z vodo.*

*Primerno je, da začnemo s pesmijo : Zvonovi zvonijo, premilo pojo… ( lahko tudi kakšno drugo primerno pesem)*

***Voditelj:*** V imenu Očeta in Sina in Svetega Duha. **Vsi:** Amen.

**Mama:** (V rokah drži umivalnik z vodo in ga po besedah odloži na kraj, ki je vsem viden) Jezus, ti si učencem umil noge in jim tako pokazal, kako jih imaš rad. S tem si poučil tudi vse nas, kako naj se imamo radi in si med seboj pomagamo. Naj ta umivalnik z vodo postane vabilo za vse nas, da te bomo posnemali in tudi sami pomagali bolnikom in ostarelim med nami.

**Oče:** (V rokah drži bel prtič in ga po besedah odloži v bližino križa in sveče) Jezus na križevem potu si bil nadvse vesel Veronike, ki ti je s prtom obrisala obraz. Začutil si njeno ljubezen in skrb, zato si ji v hvaležnosti v prt odtisnil svoje obličje. Naj ta beli prtič postane klic vsem nam, da bomo tudi mi postajali vedno bolj pozorni do vseh trpečih, ki živijo v naši okolici. Daj nam moč, da jim bomo radi pomagali in jim tako lajšali trpljenje.

Voditelj: Jezus prosimo te, sprejmi nas in nas ozdravi vseh grehov in njihovih posledic.

Voditelj: Jezus, potrebujemo te, ker smo slabotni, radi bi delali dobro, pa se naša dejanja vse prevečkrat sprevržejo v slaba. Gospod, usmili se. Vsi: Gospod, usmili se.

Voditelj: Jezus, potrebujemo te, ker smo žalostni in potrti, kadar ne gre vse po naših načrtih. Kristus, usmili se. Vsi: Kristus, usmili se.

Voditelj: Jezus, potrebujemo te, ker bližnje premalo spoštujemo in se ne trudimo dovolj, da bi jih razumeli. Vsi: Gospod, usmili se.

*Voditelj:* Usmili se nas, Gospod, odpusti nam naše grehe in slabosti, da bomo s čistim srcem obhajali to bogoslužje. Vsi: Amen.

*Voditelj:* Molimo. O Bog, sam praviš, da rad prebivaš pri ljudeh, ki so čistega in iskrenega srca.

Pomagaj nam tako živeti, da boš mogel ostati med nami. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. Vsi: Amen.

**Voditelj:** Poslušajmo odlomek iz svetega evangelija po Marku (Mr 1,40-45)

*Nekdo od prisotnih, ali voditelj sam, prebere odlomek.*

Jezus ozdravi gobavca

Tisti čas je k Jezusu prišel gobavec in ga na kolenih prosil: »Če hočeš, me moreš očistiti.« Zasmilil se mu je, iztegnil je roko, se ga dotaknil in mu rekel: »Hočem, bodi očiščen!« Gobe so takoj izginile in bil je očiščen. Jezus ga je brž s strogimi besedami poslal ven in mu rekel: »Glej, da nikomur nič ne poveš, ampak pojdi, pokaži se duhovniku in daruj za svoje očiščenje, kar je zapovedal Mojzes, njim v pričevanje.« Ko pa je ta šel ven, je začel na vsa usta oznanjati in pripovedovati, kaj se je zgodilo, tako da Jezus ni mogel več javno v mesto, ampak je bival zunaj na samotnih krajih. In vendar so od vsepovsod prihajali k njemu.

*Sedaj lahko vsak pove svojo misel, svoje mnenje, svoja vprašanja...*

*Sledijo prošnje*

*Prošnje*

**Voditelj:** Jezus, ti vidiš naše potrebe in veš za naše stiske. Ti razumeš našo bolečino in naše klice. Zato ti v zaupanju izročamo svoje prošnje:

1. Jezus, izbral si svetega očeta, škofe in duhovnike, da vodijo tvojo Cerkev. Podari jim zdravje, da jo bodo zmogli voditi tako, kot ti hočeš.
2. Jezus, ohranjaj pri zdravju naše starše, učitelje in vzgojitelje, da nam bodo trdna opora v življenju.
3. Jezus, tudi mi otroci, večkrat zbolimo in nam je težko pri srcu. Pomagaj vsem bolnim otrokom, da ozdravijo in živijo v hvaležnosti za vso ljubezen, ki jim jo vsak dan podarjaš.
4. Jezus, po naših družinah so neozdravljivi bolniki, ki trpijo. Bodi jim blizu, da bodo lažje prenašali svojo bolezen.
5. Gospod Jezus Kristus, usmili se vseh obolelih s koronavirusom in drugih bolnikov v naši domovini in njihovih svojcev.
6. Gospod Jezus Kristus, podpiraj vse zdravstvene delavce, da bodo skrbeli za bolnike in jim pomagali.
7. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.

*Lahko dodamo še vsak svoje prošnje....*

**Voditelj:** Jezus, hvala ti, da nas imaš rad in da nas v svoji ljubezni spremljaš, zlasti takrat, ko smo bolni. Usliši naše prošnje in nam daj moči, da se iz vsake bolezni naučimo odreševati svet, ki živiš in kraljuješ vekomaj. **Vsi:** Amen.

**Voditelj:** Kristjani črpamo moč za življenje v molitvi, saj nas ta dviga k našemu Bogu. Zato skupaj molimo Jezusovo molitev.

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Molimo. Dobri Bog, daješ nam okusiti nebeško veselje. Pomagaj nam, da bomo zmeraj hrepeneli po tvojem Sinu, ki daje resnično življenje in živi in kraljuje vekomaj.

**Vsi:** Amen.

*Vsi se pokrižajo in* **voditelj** *izreče****:*** Blagosloví naj nas Gospod,nas varuje vsega hudegain pripelje v večno življenje. **Vsi** Amen.

Zapojemo pesem: Slavi ga, slavi ga, ko se zbuja jutro….